
REPUBLIKA HRVATSKA
TRGOVAČKI SUD U SPLITU
Split, Sukoišanska 6
	







Poslovni broj: 11.St-1167/2017



R E P U B L I K A    H R V A T S K A
R J E Š E N J E
	Trgovački sud u Splitu, po sutkinji Ani Golub Gruić, u stečajnom  postupku koji se vodi u ime i za račun stečajne mase stečajnog dužnika TRAPOŠNJIK d.o.o. u stečaju, OIB: 38619124560, Trilj, Sv. Mihovila bb, odlučujući o prijedlogu stečajnog upravitelja Mirka Kozine za upis stečajne mase dužnika u sudski registar, 19. siječnja 2018.
r i j e š i o  j e 
I. Određuje se upis stečajne mase iza dužnika TRAPOŠNJIK d.o.o. u stečaju, OIB: 38619124560, Trilj, Sv. Mihovila bb, u sudski registar Trgovačkog suda u Splitu.
II. U sudski registar, pored stečajne mase, određuje se i upis stečajnog upravitelja Mirka Kozine iz Splita, Marina Getaldića 29, OIB: 52822555537.
Obrazloženje
Rješenjem ovog suda poslovni broj suda 23.St-326/2011 od 22. ožujka 2012. otvoren je stečajni postupak nad dužnikom Trapošnjik d.o.o., OIB: 38619124560, Trilj, Sv. Mihovila bb (točka I. izreke), za stečajnog upravitelja imenovan je Mirko Kozina iz Splita (točka II. izreke), zaključen je stečajni postupak (točka III. izreke) te je određeno da će nakon pravomoćnosti rješenja dužnik biti brisan iz sudskog registra (točka V. izreke).
Predmetno rješenje postalo je pravomoćno 21. travnja 2012. pa je ovaj sud 16. listopada 2012. rješenjem Tt-12/3804-2 brisao ovaj subjekt iz sudskog registra.
Sud je 15. prosinca 2017. zaprimio prijedlog stečajnog upravitelja Mirka Kozine u kojem isti navodi da se pred redovnim sudovima vodio kazneni postupak protiv bivšeg direktora društva Ante Jozića iz Trilja, Put Drinića 1, zbog oštećenja stečajnog dužnika, koji je okončan presudom Općinskog suda u Splitu poslovni broj K-42/2014, kojom je Ante Jozić osuđen na uvjetnu osudu s obvezom uplate iznosa od 100.000,00 kn u korist oštećenog društva (dužnika). Na sjednici vijeća Županijskog suda u Splitu poslovni broj Kv-1-52/2017 (K-42/2014) 11. prosinca 2017. naloženo je stečajnom upravitelju Mirku Kozini da otvori račun stečajne mase Trapošnjik d.o.o. u stečaju Split kako bi Ante Jozić na račun stečajne mase podmirio obveze od 100.000,00 kn. Slijedom navedenog, predložio je sudu da stečajnu masu iza dužnika Trapošnjik d.o.o. u stečaju Split upiše u sudski registar Trgovačkog suda U Splitu.
U privitku svog zahtjeva stečajni upravitelj dostavio je zapisnik sa sjednice vijeća Županijskog suda u Splitu za opoziv uvjetne osude od 11. prosinca 2017. u predmetu Kv-1-52/2017 (K-42/2014).
Slijedom navedenog, a za potrebe daljnjeg postupanja u kaznenom postupku u kojem kao stranka sudjeluje i stečajni dužnik, a temeljem odredbe čl. 289. st. 4. i 5. u vezi s odredbom čl. 438. i 441. st. 2. Stečajnog zakona („Narodne novine“ 71/15 i 104/17; dalje SZ) odlučeno je kao u izreci ovog rješenja.
U Splitu 19. siječnja 2018.
                Sutkinja
Ana Golub Gruić

Pouka o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

DNA:
- stečajnom upravitelju
- mrežna stranica e-Oglasna ploča sudova 
- sudski registar - po pravomoćnosti
- u spis

